Émɔ̄ má, mə́mvéndé ai mə́tum myǎyi nyie mǐ dzálagǎ fə á é sí yǎ Ńtondôbə, Zambá běsōá á ngāvə́ mínā nə́ é wóge ai mínā, á mə̄lú mə́sə myǎyi tɔbɔ á ńnǎm tē. 2Myǎyi tsam bə́vóm bə́sə̄ yā mə́yɔŋ myǎtsídan mə́ kadaga syé bəzambá bábá, ábɔ̄d miǹkǒl á yōb, miǹkǒl mīńtɔ̄g á nyūmán élē á sī. 3Myǎyi mǎn tsǎm balatâr bábá, mǐ búgū mə̄kɔ́g mábá, mim̀fúfúb bifág byábá mǐ mānā dígi, bivəgələ̌ bəzambá bábá mǐ mānā búg, mǐ vāā dzwé dábán á vóm tē. 4Myǎyǐ kig bɔ Ńtondôbə Zambá wāān anə́ bɔ́, 5və é vóm Ńtondôbə Zambá wāān ā yi tɔ́b á bibəgá byáán bísə̄ nâ a fudi dzwé díé, étēde ńgɔ mǐ bɔɔ etɔbɔgɔ dzíé, 6vóm tē ńgɔ̄ fə myǎyi sɔ́ ai mətúnuŋa máán, émá bádígi, ai émá mə̄vɔ̄g, ngab awômo dzáán, bifáī yā mɔ́ máán, mətúnuŋa máán yā évaa eki, mətúnuŋa mə́ ákab, miǹtól bíyə́m yā məbəmbá máán, tɔ ébí bīńnēn, tɔ ébí bīńtɔ̄g. 7Myǎyi dí á mís mə́ Ńtondôbə Zambá wāān, myǎyi fon ai bisíé byáán bísə mínā bə́bēn ai məndá mə́ bod máán amú Ńtondôbə Zambá woe a ngámâ wa. 8Myǎyǐ kig bɔ̌ mam mə́sə anə́ ḿból myǎbɔ hā ámōs dī mod ósə á bɔɔ ákyāí yā ā yén naa anə́ m̀bəŋ. 9Amú myābə́ kig kwí é vóm yā Ńtondôbə Zambá ā və́ wā, nə́ ó bɔ wa tíga. 10Myǎyi daŋ Yórdan; mǐ kə tɔbɔ á é sí yǎ Ńtondôbə Zambá wāān ā və́ mínā ná e nə ngab dzǎn, a yi mína və́ ásɔbɔ́ míńzízíŋ myáán yā myǎboman mínā á nyɔ́l, abǒg tē myāyi tɔbɔ étɔbɔgɔ é nə́ mvɔ̄í. 11É vóm Ńtondôbə Zambá wāān ā yi tɔ́b naa dzwé díé á tɔ̄bɔ́, vóm tē ńgɔ myǎyi sɔ́ ai é byə́m bísə mabéndē mína: mətúnuŋa bádígi ai mə́túnuŋa məvɔ́g, éfās áwômo dzáán, bifáī yā mɔ́ máán, ai é byə́m bísə̄ bí nə́ ḿbəŋ á mī ngálíg mətǐŋ ású Ńtondôbə. 12Abǒg te myǎyi tag á mís mə́ Ǹtondôbə Zambá wāān mínā bɔ́n báán, bəngɔn báán, bəbɔ bísíé báán ai bitúgā byáán, ai é mān Lévit yǎ á tɔá á dzāl dāān, amú á bə̄lə́ kig ngab ngə́ étɔbɔgɔ ai mínā.